Valeriy Lyubushin. Valeriy Petrovich Lyubushin (1940-yil 18-mart, Vladivostok — 2011-yil 21-fevral, Toshkent) — sovet futbolchisi, yarimhimoyachi. Sovet va oʻzbek murabbiyi. Biografiyasi. Penzaning “Velozavodes” futbol maktabi va “Lokomotiv” jamoasi tarbiyalanuvchisi. Harbiy xizmatni Fargʻonada oʻtagan. 1960-yildan KFK chempionati va Fargʻona viloyati chempionatida oʻynagan. 1962-yilda Toshkentning “Sokol” jamoasi safida Millionlar kubogi sohibi boʻlgan. 1963-yildan “Paxtakor” safida SSSR chempionatida 25 ta oʻyin oʻtkazib, 5 ta gol urgan. 1964-yilda “Paxtakor” “B” toifasida Janubiy Amerika jamoalari: “XV noyabr” (Braziliya, 1:0) va “Natsional” (Urugvay, 2:1) bilan ikkita oʻyin oʻtkazgan. Lyubushin ikkala oʻyinda ham gʻalaba toʻplarini kiritgan. 1967-yilda “Politotdel”, 1967,1969—1970-yillarda “Selinnik” (Yangiyer) va 1968-yilda “Oqqoʻrgʻon” klublari shafarini himoya qilgan. 1971-1972, 1977-yillarda “Yangiyer” jamoasi murabbiyi, 1973-yilda jamoa rahbari, 1974, 1978-1981, 1987-yillarda katta murabbiy lavozimida faoliyat olib borgan. 1975-yilda “Xonqaliklar” klubi katta murabbiyi lavozimida ishlagan. 1984-yilda “Beshkent”, 1985—1986-yillarda Qarshining “Geolog” jamoasida katta murabbiy boʻlgan. 1988-yilda Andijonning “Paxtakor” klubida jamoa rahbari, 1991—1992-yillarda “Kosonsoychi” va 1996-yilda “Dinamo-Nasaf” klubida katta murabbiy vazifasida faoliyatini davom ettirgan. 1997-yilda “Xorazm” va 2003-yilda “Mash’al” jamoalarini boshqargan. 1990-yillar boshida Oʻzbekiston futbol federatsiyasida ishlagan. Oʻzbekiston futboli shon-sharaf zali a’zosi. Valeriy Petrovich 2011-yil fevral oyida 70 yoshida olamdan oʻtgan. Marhum Doʻmbrobod qabristoniga dafn qilingan.. Farzandi Vadim ham futbol bilan shugʻullanadi.